1Keleh keton tetep hasinta sama arep keton sama kilau kare oloh Kristen je hampahari. 2Ela bantus manarima hong human keton oloh je hindai keton kasenee. Basa puji oloh, awie malalus kalote, dia ie katawae salenga ie manarima malekat intu humae. 3Ingat kare oloh je huang penjara, kila-kilau jaka keton kea aton huang penjara hinje ewen. Tuntang kare oloh je iawi oloh barangai ampie, keleh keton mingat ewen kila-kilau jaka keton kea iawi kilau te. 4Oloh handiai musti mamparahan hadat je hormat tahiu pangawin, jete sababe keleh kare kabalin oloh bawi hatue baketep dengan sama arepe. Oloh je harayap tuntang habandong kareh iimbit awi Hatalla manaharep hakim. 5Ela pambelom keton inguasa awi sinta dengan duit, tapi keleh keton ombet angat keton dengan taloh je aton intu keton. Basa Hatalla jari hamauh, "Aku dia handak manalua ikau atawa malihi ikau." 6Tagal te itah bahanyi hamauh, "Tuhan te Pandohopku, aku jaton mikeh. Narai taloh je tau iawi oloh dengangku?" 7Ela kalapean dengan kare pamimpin keton je manyampai auh Hatalla akan keton. Tampayah kilen ampie ewen belom tuntang kilen ampie ewen matei, tuntang keleh manyonto kapercayan ewen. 8Yesus Kristus tetep sama, aloh bihin, metoh toh, tuntang sampai katatahie. 9Ela manalua kare macam ajar je mia-mias mampalayang keton. Atei itah musti impaabas awi kahalap atei Hatalla, jete ih je bahalap; ela tagal kare atoran tahiu panginan. Kare oloh je horan mamenda kare atoran te jaton mandino taloh en-en akan arep ewen. 10Ain itah aton ije mesbeh hapan manyarah parapah akan Hatalla. Tuntang kare imam je nguan gawie intu huang Kemah Tuhan, ewen jaton hak kuman parapah je aton hunjun mesbeh te. 11Dahan meto je inyarah kilau parapah akan ampun dosa, iimbit awi imam hai akan Kamar Ije Barasih Haliai, tapi hantun meto te kabuat ingeho intu luar bara eka kemah. 12Jete sababe Yesus kea matei intu luar bauntonggang lewu mangat marasih ungkup ayue bara dosa hapan dahan Ayue kabuat. 13Tagal te, keleh itah haguet manalih Ie hong hila luar kemah tuntang omba mangkeme karandah hayak Dengae. 14Basa hong hunjun petak toh jaton eka melai je katatahie akan itah; itah mentai eka melai je kareh dumah rahian. 15Tagal te hajamban Yesus, keleh itah harajur manara Hatalla; jete kilau parapah tarimakasih itah Akae, je inyarah itah mahapan auh totok biwih itah uka manara Arae. 16Ela kalapean malalus gawi bahalap tuntang hadohop sama arep, basa jete ie kare parapah je manyanang atei Hatalla. 17Keleh manumon parentah kare pamimpin keton, tuntang mamenda ewen. Basa ewen harajur manantuani hambaruan keton, tuntang ewen musti aton tanggong jawab dengan Hatalla. Amon keton mamenda ewen, ewen tau bagawi dengan sanang atei; amon dia, maka ewen akan bagawi marak kapehen ateie, tuntang jete dia manenga ontong akan keton. 18Keleh harajur balakudoa akan ikei. Ikei percaya je panginat atei ikei puna barasih, basa huang kakare hal ikei harajur handak malalus taloh je bujur. 19Aku tantai handak balaku nyame-nyame, uka keton balakudoa akangku mangat Hatalla bajeleng mimbit aku haluli manalih keton. 20Hatalla jari mambelom Tuhan itah Yesus bara pampatei. Tagal pampatei Aie te Ie toh manjadi Sakatik Hai akan itah, iete kare tabirin Ayue. Pampatei Aie te kea mandehen janji je katatahie je inampa Hatalla dengan itah. 21Keleh Hatalla je upon kasanang te maharagapan keton hapan kakare taloh handiai awang bahalap je imerlu keton hapa malalus kahandak Ayue. Keleh hajamban Yesus Kristus, Hatalla malalus gawin Aie intu itah taloh je ingahandak Awie. Keleh Kristus inara sampai katatahie! Amen. 22Aku balaku mangat keton manantuani kare nasehatku toh dengan sabar, basa suratku toh dia lalau panjang. 23Keleh keton katawan je paharin itah Timoteus jari ilapas bara penjara. Amon ie jari akan eka toh, aku mimbit ie amon aku maja keton kareh. 24Keleh manyampai taben ikei akan kakare pamimpin keton tuntang akan salepah ungkup ain Hatalla. Keleh manarima kea tabe bara kare pahari hong Italia. 25Keleh Tuhan mamberkat Pahari samandiai.
Copyright
Learn More
bjn_Latn zho_Hant eng_Latn